Roudiens gehou vir gevalle sportheldeFoto: @MbalulaFikile op Twitter. Die roudiens is by die Standard Bank Arena gehou vir die drie atlete wat oor die naweek dood is. Mulaudzi is verlede Vrydag in ŉ motorongeluk oorlede. Mwelase, ŉ vroulike bokser, is Saterdag dood nadat sy twee weke gelede tydens ŉ geveg uitgeklop en in ŉ koma was. Meyiwa, kaptein en doelwagter van Bafana Bafana en Orlando Pirates, is Sondagaand tydens ŉ vermeende rooftog by sy vriendin se huis in Vosloorus doodgeskiet. Fikile Mbalula, minister van sport, het gesê Meyiwa het ŉ blink toekoms gehad. “Ons huil wanneer ons oor Senzo Meyiwa praat, want ons het nog soveel van hom verwag. Hy was deel van die skip wat ons in die regte rigting gestuur het.” Danny Jordaan, president van die Suid-Afrikaanse Sokkervereniging, het ŉ beroep gedoen vir ŉ wet ten einde al die onwettige vuurwapens in die land se strate te verwyder. “Ons sal die wapens smelt en wil daarvan ŉ standbeeld bou vir Senzo Meyiwa. Die standbeeld moet so groot wees soos die hoeveelheid onwettige wapens wat gekonfiskeer en gesmelt is.” Springbokkaptein Jean de Villiers het Meyiwa, Mulaudzi en Mwelase as nasionale helde bestempel wat vir altyd in Suid-Afrikaners se gedagtes sal voortleef. “Die boodskap van die Springbokke is net om ondersteuning te wys vir die drie [sport-] ambassadeurs van Suid-Afrika wat oorlede is,” het De Villiers gesê. “Dit is ‘n hartseer dag om drie van ons helde te verloor, maar dit is ook ‘n geleentheid om die lewens van drie fantastiese sportmense te herleef.”